Ego Hugo, Dei gratia Senonensis archiepiscopus, notum esse volumus universis hominibus, tam præsentibus scilicet quam futuris, quod Huo, filius Aalelmi de Varellis, dedit Deo et Beatæ-Mariæ de Deiloco, et canonicis Deo ibidem servientibus, partem suam alodiorum et territorii de Geroliis; et canonici, Margaretam sororem ejusdem Huonis, in consortio feminarum sub ipsorum custodia Deo servientium receperunt. Donum igitur istud seu eleemosinam præfati Huonis laudaverunt duæ sorores ipsius, Maria et Emmelina. Item, Petrus, filius Bovonis de Varellis dedit Deo et Beatæ-Mariæ et præfatis canonicis in prædicto loco degentibus, pro animabus sua et antecessorum suorum, partem suam de foresta Vallismauri, et de terris et omnibus rebus ad eandem forestam pertinentibus, necnon et partem quam habebat in alodiis territorii de Geroliis, et unum hominem, Obertum nomine, una cum familia ipsius. Pro tanto itaque beneficio, canonici decem libras denariorum prædicto Petro, in charitate de rebus ecclesiæ dederunt, et eum et matrem ipsius Ermengardem, necnon et antecessores ipsius, omnis congregatio Deiloci suscepit in omnibus benefactis et orationibus suis. Ne igitur præfata ecclesia posset deinceps ab aliquo inquietari ob obtinendam super his rebus perpetuam pacem, sigilli nostri authoritate confirmata sunt hæc et testium honestorum attitulatione corroborata. Testes sunt: Wuillelmus, archidiaconus; Symon, thesaurarius; Lebaudus, canonicus; Petrus, capellanus noster; Sevinus de Veron; Vivardus; Glavicus et alii quamplures.